1914-ben "II. Vilmos császár út" névre keresztelték, a román hatalomátvétel után neve "Strada Sf. Gheorghe" lett. A második bécsi döntés után rövid időre visszakapta a II. Vilmos nevet, 1941-től "Horthy Miklós út", 1944-től ismét "Szentgyörgy utca". A kommunizmus alatt több részre osztották, az épületeket átszámozták. A Főtértől a Szentgyörgy térig tartó szakasznak "Strada Lenin" lett a hivatalos neve, a Szentgyörgy tér "Piața Republicii" (Köztársaság tér) lett, az ezen túli szakasz pedig "Strada 7 Noiembrie". Ez utóbbit a város terjeszkedésével, 1957-ben meghosszabbították, lebontották a régi épületeket, és zsúfolt tömbháznegyedet építettek. 1990-től a román elnevezések "Strada Revoluției", "Piața Republicii", valamint "Strada 22 Decembrie".